REGOLAMENT TAL-KUNSILL (KE) Nru 1300/2008
tat-18 ta' Diċembru 2008
li jistabbilixxi pjan pluriennali għall-istokk ta’ aringi li jinsab fil-Punent tal-Iskozja u għas-sajd li jisfrutta dak l-istokk
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 37 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew (1),
Billi:
(1)
Ir-Regolament (KE) Nru 2371/2002 tal-20 ta’ Diċembru 2002 dwar il-konservazzjoni u l-isfruttar sostenibbli ta’ riżorsi tas-sajd skond il-Politika Komuni dwar is-Sajd (2) jipprevedi li, sabiex jinkiseb l-għan stabbilit fih, il-Komunità għandha tapplika l-approċċ ta’ prekawzjoni meta tadotta miżuri għall-protezzjoni u konservazzjoni tar-riżorsi akkwatiċi ħajjin, sabiex tipprovdi għall-isfruttar sostenibbli tagħhom u sabiex tnaqqas għal minimu l-impatt tas-sajd fuq l-ekosistemi marini.
(2)
Parir xjentifiku reċenti mill-Kunsill Internazzjonali għall-Esplorazzjoni tal-Baħar (International Council for the Exploration of the Sea, ICES) u mill-Kumitat Xjentifiku, Tekniku u Ekonomiku għas-Sajd (Scientific, Technical and Economic Committee for Fisheries, STECF) jindika li l-istokk tal-aringi (Clupea harengus) li jinsab fl-ibħra lejn il-Punent tal-Iskozja huwa sfruttat kemmxejn aktar meta mqabbel mal-ogħla rendiment sostenibbli.
(3)
Jeħtieġ li jiġi stabbilit pjan pluriennali bl-iskop li jkun żgurat li l-istokk ikun sfruttat abbażi tal-ogħla rendiment sostenibbli u taħt kondizzjonijiet ekonomiċi, ambjentali u soċjali sostenibbli.
(4)
Għal dan il-għan, il-pjan għandu jiċċentra fuq l-implimentazzjoni progressiva ta’ approċċ għall-ġestjoni tas-sajd ibbażat fuq l-ekosistema, u għandu jikkontribwixxi għal attivitajiet effiċjenti ta’ sajd f’industrija tas-sajd ekonomikament vijabbli u kompetittiva, li jġib standard ġust ta’ għajxien għal dawk li jiddependu mis-sajd tal-aringi fil-Punent tal-Iskozja u li jqis l-interessi tal-konsumaturi.
(5)
Parir xjentifiku mis-STECF u mill-ICES jindika li l-istokk ta’ aringi fl-ibħra lejn il-Punent tal-Iskozja ikun sostenibbli u jħalli rendiment raġonevolment għoli jekk jiġi sfruttat abbażi ta’ mortalità mis-sajd ta’ 0,25 meta l-livell tal-bijomassa tal-istokk ikun ugwali għal, jew aktar minn, 75 000 tunnellata metrika u abbażi ta’ mortalità mis-sajd ta’ 0,2 meta l-livell tal-bijomassa tal-istokk ikun anqas minn 75 000 tunnellata metrika iżda ugwali għal jew aktar minn 50 000 tunnellata metrika,.
(6)
Dak il-parir għandu jkun implimentat billi jkun stabbilit metodu xieraq sabiex ikunu ffissati l-qabdiet totali permissibbli (TACs) għall-istokk ta’ aringi fl-ibħra lejn il-Punent tal-Iskozja f’livell konsistenti ma’ mortalità mis-sajd xierqa għall-perijodu fit-tul u b'kont meħud tal-livell tal-bijomassa ta' dan l-istokk ta' ħut.
(7)
Sabiex tkun żgurata stabbiltà fil-possibbiltajiet tas-sajd, jeħtieġ li l-varjazzjoni fit-TACs minn sena għall-oħra tiġi limitata meta l-livell tal-bijomassa tal-istokk ikun ugwali għal jew aktar minn 50 000 tunnellata metrika.
(8)
Sabiex tkun żgurata l-konformità mad-dispożizzjonijiet ta' dan ir-Regolament jeħtieġ li jittieħdu miżuri ta’ kontroll minbarra dawk stabbiliti mir-Regolament (KE) Nru 1627/94 tas-27 ta' Ġunju 1994 li jistabbilixxi ċerti dispożizzjonijiet rigward permessi speċjali tas-sajd (3), mir-Regolament tal-Kunsill (KEE) Nru 2847/93 tat-12 ta’ Ottubru 1993 li jistabbilixxi sistema ta' kontroll li tapplika għall-politika tas-sajd komuni (4) u mir-Regolament tal-Kummissjoni (KEE) Nru 2807/83 tat-22 ta’ Settembru 1983 li jistabbilixxi regoli dettaljati dwar ir-reġistrazzjoni ta' informazzjoni dwar il-qabdiet ta' ħut tal-Istati Membri (5).
(9)
Għandhom jiġu stabbiliti regoli sabiex jikkwalifikaw il-pjan pluriennali introdott b'dan ir-Regolament bħala pjan ta' rkupru fis-sens tal-Artikolu 5 tar-Regolament (KE) Nru 2371/2002 ta' l-20 ta' Diċembru 2002 dwar il-konservazzjoni u l-isfruttar sostenibbli ta' riżorsi tas-sajd taħt il-Politika Komuni dwar is-Sajd u għall-finijiet tal-Artikolu 21(a)(i) tar-Regolament (KE) Nru 1198/2006 tas-27 ta' Lulju 2006 dwar il-Fond Ewropew għas-Sajd (6) jew bħala pjan ta' ġestjoni fis-sens tal-Artikolu 6 tar-Regolament (KE) Nru 2371/2002 u għall-finijiet tal-Artikolu 21(a)(iv) tar-Regolament tal-Kunsill (KE) Nru 1198/2006, b'kont meħud tal-livell tal-bijomassa tal-istokk.
(10)
L-istabbiliment tal-qabdiet totali permissibbli, ir-reviżjoni tar-rati minimi ta' mortalità mis-sajd, kif ukoll ċerti adattamenti meħtieġa għall-pjanijiet ta' ġestjoni u ta' rkupru fid-dawl tal-effikaċja tagħhom u tal-funzjonament tagħhom, jikkostitwixxu miżuri ta' importanza fundamentali fil-Politika Komuni tas-Sajd. Huwa għaldaqstant kunsiljabbli li l-Kunsill jirriżerva d-dritt li jeżerċita direttament is-setgħat implimentazzjoni fir-rigward ta' dawn il-kwistjonijiet speċifiċi,
ADOTTA DAN IR-REGOLAMENT:
KAPITOLU I
SUĠĠETT U DEFINIZZJONIJIET
Artikolu 1
Suġġett
Dan ir-Regolament jistabbilixxi pjan pluriennali għall-attivitajiet tas-sajd li jisfruttaw l-istokk ta’ aringi (Clupea harengus) f’ibħra internazzjonali u f’dawk tal-Komunità taż-żoni Vb u VIb tal-ICES, u f’dik il-parti taż-żona VIa tal-ICES li tinsab fil-Punent tal-meridjan ta' lonġitudini 7oW u fit-Tramuntana tal-parallel ta' latitudini 55oN jew fil-Lvant tal-meridjan ta' lonġitudini 7oW u fit-Tramuntana tal-parallel ta' latitudini 56oN, bl-esklużjoni ta’ Clyde (minn hawn ’il quddiem imsejħa “iż-żona fil-Punent tal-Iskozja”).
Artikolu 2
Definizzjonijiet
Għall-finijiet ta’ dan ir-Regolament, għandhom japplikaw id-definizzjonijiet stabbiliti fl-Artikolu 3 tar-Regolament (KE) Nru 2371/2002. Addizzjonalment, għandhom japplikaw it-tifsiriet li ġejjin:
(a)
“iż-żoni ICES”: iż-żoni definiti fir-Regolament (KEE) Nru 3880/91 tas-17 ta’ Diċembru 1991 dwar is-sottomissjoni ta' statistika nominali dwar il-qabda mill-Istati Membri li jistadu fil-Grigal tal-Atlantiku (7);
(b)
“it-total permissibbli ta' qabdiet (TAC)”: il-kwantità li tista’ tinqabad u tinħatt l-art, mill-istokk kull sena;
(c)
“VMS”: is-Sistema ta’ Sorveljanza ta’ Vapuri bbażata fuq satellita (VMS) fis-sens tar-Regolament tal-Kummissjoni (KE) Nru 2244/2003 tat-18 ta' Diċembru 2003 li jistabbilixxi disposizzjonijiet dettaljati dwar is-sistemi ta' sorveljanza tal-vapuri bażata fuq satellita (8);
(d)
“grupp ta' età adatta”: l-età minn tliet sa seba′ snin inklużi, jew gruppi oħra ta' età indikati bħala adatti mill-Kumitat Xjentifiku, Tekniku u Ekonomiku għas-Sajd (CSTEP).
KAPITOLU II
OBJETTIV U MIRI
Artikolu 3
Objettivi u miri
1. Il-pjan pluriennali għandu jiżgura l-isfruttar tal-istokk ta’ aringi fiż-żona fil-Punent tal-Iskozja abbażi tal-ogħla rendiment sostenibbli.
2. L-objettiv fil-paragrafu 1 għandu jintlaħaq billi:
(a)
ir-rata ta’ mortalità tas-sajd tinżamm f’0,25 fis-sena għal gruppi ta’ età adatta meta l-livell tal-bijomassa riproduttiva tal-istokk ikun aktar minn 75 000 tunnellata;
(b)
ir-rata ta’ mortalità tas-sajd tinżamm f’mhux aktar minn 0,2 fis-sena għal gruppi ta’ età adatta meta l-livell tal-bijomassa riproduttiva tal-istokk ikun anqas minn 75 000 tunnellata iżda ugwali għal jew aktar minn 50 000 tunnellata;
(c)
ikun previst l-għeluq tas-sajd fil-każ li l-livell tal-bijomassa riproduttiva tal-istokk jinżel taħt il-50 000 tunnellata.
3. L-objettiv stabbilit fil-paragrafu 1 għandu jintlaħaq f'varjazzjoni annwali tat-TAC limitata għal 20 % jew 25 % abbażi tas-sitwazzjoni tal-istokk.
KAPITOLU III
QBID TOTALI AMMISSIBBLI
Artikolu 4
Iffissar tat-TACs
1. Kull sena, il-Kunsill għandu jiddeċiedi, b’maġġoranza kwalifikata abbażi ta’ proposta mill-Kummissjoni, kemm għandu jkun it-TAC, għas-sena ta’ wara, applikabbli għall-istokk tal-aringi fiż-żona fil-punent tal-Iskozja, konformement mal-paragrafi 2 sa 6.
2. Meta fl-opinjoni tas-STECF il-livell tal-bijomassa riproduttiva tal-istokk ikun ta' 75 000 tunnellata jew aktar fis-sena li għaliha jkollha tkun iffissata t-TAC, dan għandu jiġi stabbilit f’livell li, abbażi tal-parir tas-STECF, jirriżulta f’rata ta’ mortalità tas-sajd ta’ 0,25 fis-sena. Madankollu, il-varjazzjoni annwali tat-TAC għandha tkun limitata għal 20 %.
3. Meta fl-opinjoni tas-STECF il-livell tal-bijomassa riproduttiva tal-istokk ikun anqas minn 75 000 tunnellata iżda ugwali għal jew aktar minn 50 000 tunnellata fis-sena li għaliha jkollu jiġi ffissat it-TAC, dan għandu jiġi stabbilit f’livell li, abbażi tal-parir tas-STECF, jirriżulta f’rata ta’ mortalità tas-sajd ta’ 0,2 fis-sena. Madankollu, il-varjazzjoni minn sena għall-oħra tat-TAC għandha tkun limitata għal:
(a)
20 % jekk il-livell tal-bijomassa riproduttiva tal-istokk ikun ta' 62 500 tunnellata jew aktar iżda anqas minn 75 000 tunnellata;
(b)
25 % jekk il-livell tal-bijomassa riproduttiva tal-istokk ikun ta' 50 000 tunnellata jew aktar iżda anqas minn 62 500 tunnellata.
4. Meta fl-opinjoni tas-STECF il-livell tal-bijomassa riproduttiva tal-istokk ikun anqas minn 50 000 tunnellata fis-sena li għaliha jkollu jiġi ffissat it-TAC, dan għandu jiġi stabbilit għal 0 tunnellati.
5. Għall-fini tal-kalkolu li għandu jsir konformement mal-paragrafi 2 u 3, is-STECF għandu jikkunsidra li l-istokk iġarrab rata ta’ mortalità fis-sajd ta’ 0,25 fis-sena qabel is-sena li għaliha għandha tkun iffissata t-TAC.
6. B′deroga mill-paragrafi 2 jew 3, jekk, fl-opinjoni tas-STECF, l-istokk tal-aringi fiż-żona fuq in-naħa tal-punent tal-Iskozja ma jkunx qed jirkupra biżżejjed, it-TAC għandha tiġi ffissata f'livell aktar baxx minn dak previst f'dawk il-paragrafi.
Artikolu 5
Permess speċjali tas-sajd
1. Sabiex jistadu għall-aringi fiż-żona fil-punent tal-Iskozja, il-bastimenti għandu jkollhom permess speċjali tas-sajd maħruġ taħt l-Artikolu 7 tar-Regolament (KE) Nru 1627/94.
2. Għandu jkun ipprojbit għal kull bastiment tas-sajd li ma jkollux permess tas-sajd kif imsemmi fil-paragrafu 1 li jistad għal kull kwantità ta’ aringi jew li jżommha abbord waqt li l-bastiment ikun qiegħed fuq vjaġġ tas-sajd li kien jinkludi l-preżenza ta’ dak il-bastiment fiż-żona fil-punent tal-Iskozja.
3. Bastimenti tas-sajd li jkun inħarġilhom il-permess speċjali tas-sajd imsemmi fil-paragrafu 1 m’għandhomx jitħallew jistadu barra miż-żona fil-punent tal-Iskozja matul l-istess vjaġġ tas-sajd.
4. Il-paragrafu 3 m’għandux japplika għall-bastimenti li jibagħtu r-rapport dwar il-qabda tagħhom kuljum liċ-Ċentru ta’ Monitoraġġ tas-Sajd tal-Istat Membru tal-bandiera, kif previst fl-Artikolu 3(7) tar-Regolament (KEE) Nru 2847/93, sabiex jidħol fid-database kompjuterizzata tiegħu.
5. Kull Stat Membru għandu jistabbilixxi u jżomm lista ta' bastimenti li jkollhom il-permess speċjali msemmi fil-paragrafu 1 u jagħmluha disponibbli għall-Kummissjoni u l-Istati Membri l-oħra fuq is-sit web uffiċjali tiegħu. Il-bastimenti li għalihom japplikaw id-dispożizzjonijiet tal-paragrafu 4 għandhom ikunu identifikati b’mod ċar fuq din il-lista.
Artikolu 6
Kontroverifiki
Minbarra l-obbligi stabbiliti fl-Artikolu 19 tar-Regolament (KEE) Nru 2847/93, l-Istati Membri għandhom jagħmlu kontroverifiki amministrattivi bejn id-dikarazzjonijiet tal-ħatt, iż-żoni tas-sajd u l-qbid irreġistrati fil-ġurnal ta’ abbord, rapporti ta’ qbid mibgħuta taħt l-Artikolu 5(4) ta' dan ir-Regolament u d-data VMS. Tali kontroverifiki għandhom ikunu rreġistrati u mqiegħda għad-dispożizzjoni tal-Kummissjoni fuq it-talba tagħha.
KAPITOLU IV
SEGWITU
Artikolu 7
Reviżjoni tar-rati minimi ta’ mortalità tas-sajd
Meta l-Kummissjoni, abbażi ta’ parir mis-STECF, issib li r-rati ta’ mortalità fis-sajd u l-livelli relatati ma’ bijomassa ta’ stokkijiet li jbidu speċifikati fl-Artikolu 3(2) ma jkunux adatti sabiex tintlaħaq il-mira speċifikata fl-Artikolu 3(1), il-Kunsill għandu fuq il-bażi ta’ proposta mill-Kummissjoni jiddeċiedi b’maġġoranza kwalifikata dwar reviżjoni ta’ dawk il-livelli tal-bijomassa u/jew koeffiċjenti.
Artikolu 8
Evalwazzjoni u reviżjoni tal-pjan
1. Il-Kummissjoni għandha kull sena titlob parir mingħand is-STECF u mill-Kunsill Konsultattiv Reġjonali Pelaġiku dwar kif għandhom jintlaħqu l-miri tal-pjan multiannwali. Fejn il-parir jindika li l-miri ma jkunux qegħdin jintlaħqu, il-Kunsill tal-UE għandu jiddeċiedi b’maġġoranza kwalifikata fuq proposta mill-Kummissjoni dwar miżuri addizzjonali jew alternattivi, jew it-tnejn, sabiex jiżgura li l-miri jintlaħqu.
2. F’intervalli ta’ mhux anqas minn erba’ snin mit-18 ta' Diċembru 2008, il-Kummissjoni għandha tirrivedi ż-żona ġeografika ta' applikazzjoni, il-livelli ta' referenza bijoloġika u l-adegwatezza u l-operat tal-pjan multiannwali. Fil-qafas ta' tali reviżjoni, il-Kummissjoni għandha titlob il-parir tas-STECF u tal-Kunsill Konsultattiv Reġjonali Pelaġiku. Jekk ikun il-każ, il-Kunsill tal-UE għandu jiddeċiedi b'maġġoranza kwalifika fuq proposta mill-Kummissjoni dwar adattamenti adatti għall-pjan multiannwali, fir-rigward taż-żona ġeografika ta' applikazzjoni msemmija fl-Artikolu 1, il-livelli ta' referenza bijoloġika msemmija fl-Artikolu 3 jew ir-regoli għall-iffissar tat-TACs msemmija fl-Artikolu 4.
KAPITOLU V
DISPOŻIZZJONIJIET FINALI
Artikolu 9
Fond Ewropew għas-Sajd
Fejn il-bijomassa riproduttiva tal-aringi tiġi valutata mis-STECF bħala ta' livell ta' 75 000 tunnellata jew aktar, il-pjan multiannwali għandu jitqies bħala pjan ta’ ġestjoni fis-sens tal-Artikolu 6 tar-Regolament (KE) Nru 2371/2002 u għall-finijiet tal-Artikolu 21(a)(iv) tar-Regolament (KE) Nru 1198/2006. F'każ kuntrarju, il-pjan multiannwali għandu jitqies li huwa pjan ta' rkupru fit-tifsira tal-Artikolu 5 tar-Regolament (KE) Nru 2371/2002, u għall-finijiet tal-Artikolu 21(a)(i) tar-Regolament (KE) Nru 1198/2006.
Artikolu 10
Dħul fis-seħħ
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 18 ta’ Diċembru 2008.